FI Euroopan unionin virallinen lehti CE 70/68

(2004/C 70 E/071)

KIRJALLINEN KYSYMYS E-1944/03

esittäjä(t): Bart Staes (Verts/ALE) komissiolle

(13. kesäkuuta 2003)

Aihe: Sisämarkkinat ja televisiomainonta alaikäisille tarkoitettujen ohjelmien yhteydessä

Alankomaissa toimiva musiikkikanava TMF on lähettänyt 1. huhtikuuta 2003 lähtien Nickleodeonin lastenohjelmia. Nickleodeon on osa Viacom-ryhmää, johon kuuluvat muun muassa MTV ja TMF. Nickleodeonilla on lähetyksiä maailmanlaajuisesti ainakin 150 maassa. TMF:n ohjelmia voi katsella kaapelin välityksellä myös Flanderissa, jossa TMF:n ohjelmien sisältö on suunnattu erityisesti Flanderissa oleville katsojille.

TMF:llä on Alankomaista saatu toimilupa myös sen Flanderissa harjoittamaa lähetystoimintaa varten. Näin ollen TMF:n ei tarvitse ottaa huomioon Flanderin säännöstöä, joka koskee mainoslähetysten rajoittamista lastenohjelmien yhteydessä. Flanderin lainsäädäntö asettaa enemmän rajoituksia kuin direktiivin 97/36/EY (1) 11 artiklan 5 kohta. Flanderissa annetun asetuksen 82 artiklan 6 kohdassa todetaan, että lastenohjelmien yhteydessä ei saa välittömästi lähettää mitään mainoksia eikä rohkaista tekemään ostoksia television välityksellä. Välittömästi ohjelmien yhteydessä lähetettävillä mainoksilla tarkoitetaan mainoksia, joita lähetetään viisi minuuttia ennen tai jälkeen lastenohjelman.

Kaupallisten kanavien, jotka ovat saaneet toimiluvan Flanderista ja joiden ohjelmat suuntautuvat Flanderin markkinoille kuten TMF:n ohjelmat, on noudatettava kyseisiä tiukempia sääntöjä.

Flanderin tiedotusvälineistä vastaava ministeri on toistuvasti ilmoittanut, että asiaa voidaan säännellä vain yhteisön tasolla.

Katsooko komissio, että Flanderista toimiluvan saaneet kanavat joutuvat kohtaamaan epäreilua kilpailua suhteessa muihin Flanderin markkinoilla lähetystoimintaa harjoittaviin kanaviin?

Mikäli vastaus on kielteinen, miten komissio perustelee asian?

Mikäli vastaus on myönteinen, voivatko Flanderin viranomaiset ryhtyä itsenäisesti toimiin saadakseen kyseisen epäreilun kilpailun loppumaan? Mitä komissio voi tehdä, jotta kyseinen epäreilu kilpailu saataisiin loppumaan?

Viviane Redingin komission puolesta antama vastaus

(17. heinäkuuta 2003)

”Televisiosta ilman rajoja”3 päivänä lokakuuta 1989 annetussa neuvoston direktiivissä 89/552/ETY (2), jota on muutettu 30 päivänä kesäkuuta 1997 annetulla parlamentin ja neuvoston direktiivillä 97/36/EY, säädetään, että jäsenvaltioiden on sovellettava lainkäyttövaltaansa kuuluvien lähetystoiminnan harjoittajien lähetyksiin samaa lakia, jota sovelletaan niiden alueella yleisölle tarkoitettuihin lähetyksiin sekä varmistettava vapaus vastaanottaa alueellaan muiden jäsenvaltioiden lähetyksiä.

Vääristymien välttämiseksi ”televisio ilman rajoja” -direktiivi sisältää kansallisten lainsäädäntöjen yhteensovittamista koskevia määräyksiä, joilla pyritään varmistamaan tiettyjen arvojen kunnioittaminen ja yleishyödyllisten tavoitteiden toteutuminen kaikissa jäsenvaltioissa, esimerkiksi asioissa, jotka liittyvät kuluttajansuojaan, kansanterveyteen, teosten eheyteen jne.

Alaikäisten suojelu on yksi direktiivissä yhteensovitetuista aloista. Direktiivin 11 artiklan 5 kohdassa säädetään, että lastenohjelmia, jotka kestävät vähemmän kuin 30 minuuttia, ei saa keskeyttää mainoksilla. Yhteisön tasolla nämä määräykset turvaavat riittävän suojelun tason, mutta kansallisella tasolla voidaan ottaa käyttöön tiukempia määräyksiä, kuten Flanderin alueellinen hallitus on tehnyt. Tällaisia tiukempia sääntöjä ei kuitenkaan saa ulottaa koskemaan lähetyksiä, joita lähettävät toisen jäsenvaltion lainkäyttövaltaan kuuluvat lähetystoiminnan harjoittajat. Näin ollen Flanderin alueellinen hallitus ei voi toteuttaa toimia, jotka estävät kyseisten lähetysten vastaanottamisen tai edelleenlähettämisen sillä perusteella, että ne eivät noudata sen lain määräyksiä.

(1) EYVL L 202, 30.7.1997, s. 60.

(2) Neuvoston direktiivi 89/552/ETY, annettu 3 päivänä lokakuuta 1989, televisiotoimintaa koskevien jäsenvaltioiden lakien, asetusten ja hallinnollisten määräysten yhteensovittamisesta. EYVL L 298, 17.10.1989.